Sorteer só die huiswerkgoggas uitFoto: kidspot.com.au Jou kind se voete sleep. Jy sukkel soggens om hom betyds uit die bed te kry en julle baklei heelaand oor die spul huiswerk wat gedoen moet word. Sy frustrasie is amper tasbaar, jou geduld is op, en om hom sover te kry om op sy skoolwerk te fokus, blyk amper onmoontlik te wees. Gelukkig beteken die lente vir baie kinders ’n nuwe lus vir die lewe en onblusbare energie. Ander kort ’n bietjie meer ondersteuning om gemotiveerd te voel – veral wat hul skoolwerk betref. Hoe gemaak as jou kind een van laasgenoemde is? As jou kind ná skool niks wil weet van huiswerk doen nie, laat hom toe om buite te speel, fiets te ry of bietjie te gaan stap (as hy oud genoeg is). Die oefening en vars lug kan nie skade doen nie. As jou kind gewoonlik sy huiswerk by ’n lessenaar in sy kamer doen, laat hom by die eetkamertafel of selfs buite sit. Jy sal verbaas wees wat dit vir sy gemoed – en sy motiveringsvlakke – kan doen. Maak seker dat jou kind die nodige materiaal en hulpbronne het om sy huiswerk te voltooi en maak die werk so prettig moontlik – fokus meer op genot as op prestasie. Dit kan sy belangstelling in skoolwerk ’n hupstoot gee. Herinner jou kind gereeld aan die dinge wat hy goed kan doen en aan dit wat hy geniet. (Hy het heel moontlik belangstelling verloor in daardie aktiwiteite omdat hy ongemotiveerd voel.) Wanneer hy sy skoolwerk aanpak, moedig hom aan om sy bes te lewer en loof die poging wat hy aanwend, eerder as die uitslag daarvan. Al gaan dit moeilik, wees ondersteunend en bemoedigend, nie krities en beherend nie. Onthou ook, die meeste van ons smag na een ding – erkenning. Al aansporing wat jou kind nodig het om die laaste paar maande van die skooljaar met geesdrif aan te pak, is dalk ’n goue sterretjie of drie (vir jonger outjies), of ’n paar opregte woorde van waardering.